钦定古今图书集成/理学汇编/学行典/第234卷 > 申屠蟠
## 钦定古今图书集成/理学汇编/学行典/第234卷 > 申屠蟠

按《后汉书申屠蟠传》：“蟠字子龙，陈留外黄人也。九岁
丧父，哀毁过礼，服除，不进酒肉十馀年，每忌日，辄三
日不食。同郡缑氏女玉，为父报仇杀夫氏之党，吏执
玉以告外黄令梁配，配欲论杀玉。蟠时年十五，为诸
生，进谏曰：‘玉之节义，足以感无耻之孙，激忍辱之子。
不遭明时，尚当表旌庐墓，况在清听，而不加哀矜’！配”
善其言，乃为谳，得减死论，乡人称美之。家贫，佣为漆
工，郭林宗见而奇之。同郡蔡邕深重蟠，及被州辟，乃
辞让之曰：“申屠蟠禀气元妙，性敏心通，丧亲尽礼，几
于毁灭。至行美义，人所鲜能。安贫乐潜，味道守真，不
为燥湿轻重，不为穷达易节。方之于邕，以齿则长，以
德则贤。”后郡召为主簿，不行，遂隐居精学，博贯《五经》，
兼明图纬。始与济阴王子居同在太学，子居临殁，以
身托蟠。蟠乃躬推辇车，送丧归乡里。遇司隶从事于
河巩之闲，从事义之，为封传护送，蟠不肯受，投传于
地而去。事毕还学。太尉黄琼辟，不就。及琼卒，归葬江
夏。四方名豪会帐下者六七千人，互相谈论，莫有及
蟠者，唯南郡一生与相酬对。既别，执蟠手曰：“君非聘
则征，如是相见于上京矣。”蟠勃然作色曰：“始吾以子
为可与言也，何意乃相拘教乐贵之徒邪！”因振手而
去，不复与言。再举有道，不就。先是，京师游士汝南范
滂等，非讦朝政，自公卿以下皆折节下之。太学生争
慕其风，以为文学将兴，处士复用。蟠独叹曰：“昔战国
之世，处士横议，列国之王至为拥篲先驱，卒有坑儒
烧书之祸，今之谓矣。”乃绝迹于梁、砀之闲，因树为屋，
自同佣人。居二年，滂等果罹党锢，或死或刑者数百
人，蟠确然免于疑论。后蟠友人陈郡冯雍坐事系狱，
豫州牧黄琬欲杀之。或劝蟠救雍，蟠不肯行，曰：“黄子
琰为吾故邦，未必合罪。如不用吾言，虽往何益！”琬闻
之，遂免雍罪。大将军何进连征不诣，进必欲致之，使
蟠同郡黄忠书劝曰：“前幕府初开，至如先生，特加殊礼，优而不名，申以手笔，设几杖之坐，经过二载，而先
生抗志弥高，所尚益固。窃论先生高节有馀，于时则
未也。今颍川荀爽载病在道，北海郑元北面受署，彼
岂乐羁牵哉？知时不可逸豫也。昔人之隐，遭时则放
声灭迹，巢栖茹薇；其不遇也，则裸身大笑，被发狂歌。
今先生处平壤，游人闲，吟典籍，袭衣裳，事异昔人，而
欲远蹈其迹，不亦难乎！孔氏可师，何必首阳。”蟠不荅，
中平五年，复与爽、元及颍川韩融、陈纪等十四人并
博士征，不至。明年，董卓废立，蟠及爽、融、纪等复俱公
车征，唯蟠不到。众人咸劝之，蟠笑而不应。居无几，爽
等为阜所胁迫，西都长安，京师扰乱。及大驾西迁，公
卿多遇兵饥，室家流散，融等仅以身脱。唯蟠处乱末，
终全高志。年七十四，终于家。